
FORSLAG
Udvalget om Borgernes Rettigheder og Retlige og Indre Anliggender opfordrer Budgetkontroludvalget, som er korresponderende udvalg, til at optage følgende forslag i det beslutningsforslag, det vedtager:
1.	glæder sig over, at Revisionsretten har erklæret, at de transaktioner, der ligger til grund for årsregnskabet for Den Europæiske Unions Agentur for Grundlæggende Rettigheder (FRA) for regnskabsåret 2022, i alt væsentligt er lovlige og formelt rigtige; noterer sig Revisionsrettens bemærkning om gentagne høje fremførselsniveauer vedrørende operationelle aktiviteter, i forbindelse med hvilke der blev overført et beløb på 6,4 mio. EUR (26 %) af de disponible forpligtelsesbevillinger for 2022 til 2023; fremhæver Revisionsrettens bemærkning om, at gentagne høje fremførselsniveauer er i strid med budgetprincippet om etårighed og indikerer strukturelle problemer i budgetproceduren og -gennemførelsescyklussen; noterer sig FRA's svar om, at den specifikke ramme, som FRA arbejder i, gør det vanskeligt at indgå forpligtelser vedrørende operationelle udgifter tidligere på året, og at det er svært helt at undgå fremførsler; fremhæver, at FRA opretholder en god budgetgennemførelse med et resultat på over 99 % i de seneste ti år;
2.	bemærker med tilfredshed FRA's bistand til kortlægning af tendenser inden for ikkeforskelsbehandling, kunstig intelligens og dets bidrag til bedre lovgivning og gennemførelse ved at yde lovgivningsmæssig og politisk rådgivning om spørgsmål, som f.eks. børns rettigheder, ofres rettigheder, bekæmpelse af terrorisme, databeskyttelse, bekæmpelse af racisme, antisemitisme, etniske minoriteter, LGBTIQ-personer og andre sårbare grupper; 
3.	anerkender FRA's hurtige reaktion på den russiske invasion af Ukraine, herunder dets tilstedeværelse på grænsen som et af de første EU-agenturer, overvågning af situationen, udarbejdelse af en rapport og to nyhedsbreve og dets gennemførelse af en onlineundersøgelse; glæder sig over FRA's rettidige reaktion på nye spørgsmål vedrørende grundlæggende rettigheder, som f.eks. FRA's generelle vejledning i sin rapport om "Establishing national independent mechanisms to monitor fundamental rights compliance at EU external borders" (oprettelse af nationale uafhængige mekanismer til at overvåge overholdelsen af de grundlæggende rettigheder ved EU's ydre grænser); noterer sig, at FRA yder bistand til EU's medlemsstater i forbindelse med oprettelsen eller styrkelsen af nationale mekanismer til at overvåge overholdelsen af de grundlæggende rettigheder, samtidig med at mekanismens uafhængighed sikres; minder om, at folkeretten kræver ikkediskriminerende behandling af alle flygtninge;
4.	glæder sig over FRA's fortsatte initiativer til at fremme synergier på tværs af EU-agenturerne og dets koordinerende rolle i en række initiativer med netværket af RIA-agenturer, herunder inden for databeskyttelse og kønsbaseret vold; bemærker med tilfredshed det tætte samarbejde med Det Europæiske Agentur for Grænse- og Kystbevogtning (Frontex), navnlig medformandskabet for Frontex' rådgivende forum og deltagelsen i møder i Frontex' bestyrelse i egenskab af ekspert i grundlæggende rettigheder; glæder sig over afholdelsen af uddannelseskurser for Den Europæiske Unions Agentur for Uddannelse inden for Retshåndhævelse (Cepol), Frontex og Den Europæiske Unions Agentur for den Operationelle Forvaltning af Store IT-systemer inden for Området med Frihed, Sikkerhed og Retfærdighed (eu-LISA) om grundlæggende rettigheder og brugen af IT-systemer på området grænser og sikkerhed; påskønner deltagelsen i arbejdet på sikkerhedsområdet med Den Europæiske Unions Agentur for Retshåndhævelsessamarbejde (Europol); glæder sig over samarbejdet med Det Europæiske Institut for Ligestilling mellem Mænd og Kvinder (EIGE) om at forberede feltarbejdet i forbindelse med den anden undersøgelse af vold mod kvinder (Violence against Women Survey II);
5.	bemærker med tilfredshed, at FRA i høj grad overgik sine centrale mål for resultatindikatorer og fastholdt en høj grad af tilfredshed blandt sine interessenter; glæder sig over, at FRA i 2022 udarbejdede 28 publikationer, 3 062 forskningsoutput, 342 skriftlige eller verbale bidrag samt tilrettelagde eller var med til at tilrettelægge 134 møder og arrangementer, og at der blev henvist 4 319 gange til FRA i medierne; bemærker med tilfredshed den øgede tilstedeværelse på de sociale medier i 2022;
6.	glæder sig over den høje grad af tilfredshed, som interessenterne i 2022 har givet udtryk for i forbindelse med FRA's aktiviteter inden for fremme af samarbejdet gennem platformen for grundlæggende rettigheder; bifalder, at FRA afholdt en række arrangementer, herunder den fjerde dialog om grundlæggende rettigheder med unge, samt andre workshopper og webinarer for at fremme rettigheder, værdier og frihedsrettigheder; 
7.	anerkender FRA's rolle med hensyn til at styrke den nationale infrastruktur for menneskerettigheder ved at samarbejde og skabe synergier med menneskerettighedsinstitutioner og partnerskabet med civilsamfundets institutioner; noterer sig FRA's løbende vejledning på asyl- og migrationsområdet med regelmæssige oversigter til medlemsstaterne om migrationsrelaterede spørgsmål vedrørende grundlæggende rettigheder; glæder sig over FRA's rolle med hensyn til at fremme et menneskerettighedsbaseret narrativ ved at udvikle effektiv kommunikation, engagere sig i udviklingen af nye digitale applikationer og værktøjer og bringe menneskerettighedsaktører sammen for at fremme europæiske værdier og frihedsrettigheder. 

